**Ministru kabineta rīkojuma projekta**

**“Par Latvijas dalību GEANT tīklā no 2015.gada 1.maija”**

**sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta rīkojuma projekts “Par Latvijas dalību GEANT tīklā no 2015.gada 1.maija” (turpmāk – rīkojuma projekts) izstrādāts, lai nodrošinātu Latvijas dalību Eiropas akadēmiskā tīkla GEANT (*Gigabit European Academic Network* – Gigabitu datu pārraides ātruma Eiropas akadēmiskais tīkls) (turpmāk – GEANT tīkls) projektā no 2015.gada 1.maija.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2014.gada 29.aprīļa sēdē (prot. Nr.25 48.§.), izskatot informatīvo ziņojumu "Par Latvijas turpmāko dalību GEANT tīklā un GEANT tīkla projektā", tika nolemts turpināt Latvijas dalību GEANT tīklā, paredzot tam nepieciešamo finansējumu līdz 2015.gada 31.martam un Izglītības un zinātnes ministrijai (turpmāk arī – ministrija) tika uzdots, piesaistot Latvijas Universitāti vai citu Latvijas zinātnisko institūciju reģistrā reģistrētu valsts zinātnisko institūciju, nodrošināt Latvijas pārstāvību GEANT tīklā.Ievērojot iepriekš minēto, Ministru kabinetam ir jāpieņem lēmums par Latvijas dalību GEANT tīklā no 2015.gada 1.maija[[1]](#footnote-1), paredzot tam nepieciešamo finansējumu un nodrošinot Latvijas situācijai atbilstošāko Latvijas pārstāvību GEANT tīkla pārvaldības orgānos.Saskaņā ar Ministru kabineta 2010.gada 2.februāra noteikumu Nr.109 “Noteikumi par darbības programmas "Uzņēmējdarbība un inovācijas" papildinājuma 2.1.1.3.2.apakšaktivitāti "Informācijas tehnoloģiju infrastruktūras un informācijas sistēmu uzlabošana zinātniskajai darbībai"” (turpmāk – MK noteikumi) 2.punktu, 2.1.1.3.2.apakšaktivitātes mērķis ir izveidot nākamās paaudzes datu pārraides tīklu zinātniskās darbības nodrošināšanai, lai iesaistītos vienotajā Eiropas akadēmiskajā tīklā, un uzlabot informācijas sistēmas valsts zinātniskajās institūcijās un augstskolās. Saskaņā ar MK noteikumu 3.punktu apakšaktivitātes mērķi sasniedz, īstenojot MK noteikumu 14.punktā minētās darbības un nodrošinot šāda iznākuma rādītāja sasniegšanu – izveidots viens nacionālas nozīmes Latvijas akadēmiskais pamattīkls (turpmāk – Latvijas Akadēmiskais tīkls) zinātniskās darbības un pētniecības nodrošināšanai. Ja Latvija nevarēs nodrošināt pieslēgumu GEANT tīklam, zudīs jēga Latvijas Akadēmiskajam tīklam, jo nevarēs nodrošināt savienojumus ar pārējiem Eiropas nacionālajiem zinātnes un akadēmiskajiem tīkliem. GEANT tīkls ir visas Eiropas tīkls zinātnes, pētniecības un izglītības atbalstam, kas savstarpēji savieno Eiropas nacionālo valstu līmeņa akadēmiskos tīklus, un tādēļ tas ir neatņemama Eiropas pētniecības telpas sastāvdaļa un tam nav alternatīvas.**Latvijas pārstāvība GEANT tīklā**Rīkojuma projekta ietvaros ministrija piedāvā noteikt šādu Latvijas interesēm atbilstošu pārvaldības organizāciju GEANT tīklā, sākot ar 2015.gada 1.maiju: 1) ministrijas deleģēšana kā Latvijas pārstāvim GEANT tīkla asociācijā, pievienojoties GEANT tīkla asociācijas noteikumiem (*Articles of the GEANT Association[[2]](#footnote-2)* ). GEANT tīkla asociācija ir izveidota 2014.gada 7.oktobrī, apvienojot Apvienotajā Karalistē reģistrēto kompāniju DANTE Ltd[[3]](#footnote-3), asociāciju TERENA[[4]](#footnote-4) un starptautiskos un nacionālos zinātnes un izglītības tīklus. GEANT tīkla asociāciju pārvalda tās biedri. GEANT tīkla asociācijas biedri ir 36 Eiropas nacionālie zinātnes un akadēmiskie tīkli, kā arī NORDUnet, kas reprezentē piecu ziemeļvalstu (Dānijas, Zviedrijas, Norvēģijas, Somijas, Islandes) intereses. Latvija šobrīd ir vienīgā valsts Eiropas Savienībā, kura nav pārstāvēta GEANT tīkla asociācijā.GEANT tīkla asociācijas izveides galvenais mērķis ir nodrošināt GEANT tīkla vienotu pārvaldību, efektīvāku darba organizāciju, elastīgāku resursu izlietošanu un daudz visaptverošāku biedru pārstāvību asociācijā. GEANT tīkla asociācijas uzdevumi ir attīstīt un sniegt moderno tīklu, informācijas un saistītās elektroniskās infrastruktūras (e-infrastruktūras) pakalpojumus tās biedriem. Tiek nodrošināta GEANT tīkla projektu koordinācija starp GEANT tīkla asociācijas biedriem un iesaistītajām organizācijām, iekļaujot pētniecību un izglītību Eiropas un pasaules līmenī. GEANT tīkla asociācijas galvenais pārvaldības orgāns ir Ģenerālā asambleja, kuru sasauc ne retāk, kā divas reizes gadā. Ģenerālās asambleja sastāv no 36 patstāvīgajiem biedriem un viena pārstāvošā biedra – NORDUnet. Ģenerālās asamblejas biedri ievēl Direktoru valdi (septiņi līdz deviņi pārstāvji), kas pārvalda un administrē GEANT tīkla asociāciju. Ģenerālajā asamblejā pārstāvošajiem biedriem ir atšķirīgas balsu skaita kategorijas, kas ir balstītas uz valsts iekšzemes kopproduktu.2) tiesību piešķiršana Latvijas Universitātei, lai nodrošinātu Latvijas dalību nākamās kārtas GEANT tīkla projektā – GN4 (turpmāk – GN4 projekts), kas savu darbību uzsāks ar 2015.gada 1.maiju. Lai piedalītos GN4 projektā, Latvijai ir jāpievienojas GEANT tīkla konsorcijam, parakstot GN4 projekta konsorcija līgumu (*Consorcium agreement related to GN*4[[5]](#footnote-5)) (turpmāk – konsorcija līgums) un Pievienošanās aktu Ietvara Partnerības līgumam (*Framework Partnership Agreement*) (turpmāk – partnerības līgums). Partnerības līgums ir septiņu gadu vienošanās ar Eiropas Komisiju, kas nosaka, kādi mērķi GEANT tīkla konsorcijam jāsasniedz GEANT tīkla projektu ietvaros līdz 2022.gadam, ieskaitot. Partnerības līgums apstiprina Eiropas Komisijas savstarpējo vienošanos ar GEANT tīkla konsorciju par sasniedzamajiem stratēģiskajiem mērķiem. Konsorcija līgumu slēdz uz individuālo projektu ilgumu, kurā noteikti attiecīgā GEANT tīkla projektā iesaistīto dalībnieku pienākumi, nepieciešamie pētniecības darbi, pakalpojumu un sadarbības aktivitāšu saraksts. GN4 projekta ietvaros līdz 2022.gadam, ieskaitot, paredzēts īstenot viena gada GEANT tīkla projektu, pēc kura sekos divi atsevišķi GEANT tīkla projekti, katrs ar trīs gadu darbības termiņu. Latvijas dalība GN4 projektā vienlaicīgi nodrošina iespēju izmantot GEANT tīkla pieslēgumu zinātniskajām institūcijām, augstākās izglītības iestādēm, bibliotēkām, krātuvēm, kultūras iestādēm, pašvaldību izglītības un kultūras iestādēm, kā arī jebkurai citai publiskai personai un tās iestādei, kā arī citām komerciālām un nekomerciālām institūcijām izglītības, kultūras, mākslas, pētnieciskiem un izglītības mērķiem. Vēsturiski, no GEANT tīkla projektu sākuma 2000.gadā, GEANT tīklā piedalās Latvijas Universitātes aģentūra – Latvijas Universitātes Matemātikas un informātikas institūts (turpmāk – institūts) kā Latvijas dalībnieks, bet ne kā Latvijas Valsts nacionālais zinātnes un izglītības tīkla pilnvarots pārstāvis. Saskaņā ar Zinātniskās darbības likuma (turpmāk – Likums) 21.**1** panta otro daļu institūta darbību nosaka Likums, Publisko aģentūru likums un citi normatīvie akti.Institūts ir Latvijas Universitātes izveidota un finansēta iestāde, kuras nolikumu apstiprina Latvijas Universitāte, un institūts veic no Latvijas Universitātes funkcijām izrietošus pārvaldes uzdevumus, sniedzot pakalpojumus un īstenojot Latvijas Universitātes un starptautiskus projektus un programmas. Atbilstoši Valsts pārvaldes iekārtas likuma 1.panta 6.punktam, 4.panta otrajai daļai un 5.panta otrajai daļai institūts ir atvasinātas publiskas personas – Latvijas Universitātes – izveidota iestāde, pastarpināta valsts pārvaldes iestāde, kurai nav juridiskas personas statusa, un Latvijas Universitāte valsts pārvaldes jomā darbojas ar pastarpinātās pārvaldes iestāžu starpniecību, t.i., šajā gadījumā ar institūta starpniecību, kā arī Latvijas Universitāte kā atvasinātā publiskā persona ir atbildīga par savas pastarpinātās pārvaldes iestādes darbību.Valsts pārvaldes iekārtas likuma 5.panta trešā daļa nosaka, ka institūts kā pastarpinātās pārvaldes iestāde var pildīt atsevišķus valsts pārvaldes uzdevumus, kuri ir Latvijas Republikas kompetencē, bet kuru izpilde nodota attiecīgajai atvasinātajai publiskajai personai vai iestādei pašai. Šādā gadījumā iestāde pārstāv Latvijas Republiku.Publisko aģentūru likuma 2.panta trešā daļa nosaka, ka uz atvasinātu publisku personu izveidotām aģentūrām attiecināmas šajā likumā noteiktās normas, kas nosaka pašvaldību aģentūru darbību. Atbilstoši minētā likuma 16.panta pirmajai daļai pašvaldības aģentūra veic no pašvaldības funkcijām izrietošus pārvaldes uzdevumus, sniedzot pakalpojumus un īstenojot pašvaldību un starptautiskus projektus un programmas.Institūtam nav bijis deleģējuma pildīt kādu valsts pārvaldes uzdevumu, nav piešķirta kompetence pārstāvēt Latvijas Republiku, jo ne Ministru kabinets, ne ministrija, atbilstoši savai kompetencei valsts pārvaldē, nav devuši institūtam pilnvarojumu Latvijas pārstāvībai GEANT tīklā un GEANT tīkla projektos.Ievērojot iepriekš minēto, ministrija uzskata, ka Latvijas Universitātei būtu jānodrošina Latvijas pārstāvība GN4 projektā, noslēdzot konsorcija līgumu un partnerības līgumu2014.gada 24.martā ir noslēgta Vienošanās pie Sadarbības līguma par projekta “Vienota nacionālās nozīmes Latvijas akadēmiskā pamattīkla zinātniskās darbības nodrošināšanai izveide” īstenošanas turpināšanu starp ministriju un Latvijas Universitāti, kuras 4.1.5.punkts paredz, ka GEANT tīkla pieslēguma iekārtu uzturēšanu un rezultātu ilgtspējas nodrošināšanu Latvijas akadēmiskā tīkla īstenošanas laikā veic institūts. Līdz ar to Latvijas Universitāte, izskatot jautājumu par to, kā īstenot GN4 projektu, var piešķirt GN4 projekta īstenošanas tiesības institūtam, lai nodrošinātu Latvijas pārstāvību GN4 projektā.Ņemot vērā, ka pārstāvību GEANT tīkla projektos finansē no Latvijas valsts budžeta, tad arī tās pārstāvjiem ir jābūt nominētiem gan GEANT tīkla asociācijā, gan GEANT tīkla konsorcijā, kurā skata jautājumus, kas skar GEANT tīkla GN4 projektu. Patreizējā GEANT pārvaldības prakse rāda, ka GEANT tīkla asociācijas un GEANT tīkla konsorcija biedru nominētie pārstāvji ir pārstāvēti abos GEANT tīkla pārvaldes orgānos. Saskaņā ar GEANT tīkla amatpersonu sniegto informāciju GEANT pārvaldība organizācija šobrīd atrodas transformācijas periodā, līdz ar to pēc kāda laika sadalījums GEANT tīkla asociācijā un GEANT tīkla konsorcijā izzudīs. Ministrija uzskata, ka Latvijas gadījumā visoptimālākais modelis ir GEANT tīkla asociācijā un GEANT tīkla konsorcijā nominēt vienu – galveno pārstāvi no ministrijas un otru pārstāvi – aizvietotāju no Latvijas Universitātes. **Vienotā nacionālas nozīmes Latvijas akadēmiskā pamattīkla sasaiste ar GEANT tīklu**Paredzams, ka ar 2015.gada 31.augustu tiks pabeigta Latvijas Akadēmiskā tīkla izveide, kuru ministrija īsteno sadarbojoties ar 48 Latvijas zinātnisko institūciju reģistrā reģistrētām zinātniskajām institūcijām (turpmāk – zinātniskās institūcijas), lai Latvijā izveidotu modernu informācijas un komunikāciju tehnoloģiju infrastruktūru zinātniskās darbības un pētniecības nodrošināšanai. Pēc Akadēmiskā tīkla darbības uzsākšanas ir paredzēts veidot Akadēmiskā tīkla uzraudzības padomi (turpmāk arī – padome). Padome darbosies ministrijai piešķirtā finansējuma ietvaros. Padomes juridiskā forma – izglītības un zinātnes ministram pakļauta organizatoriska vienība un ar Ministru kabineta noteikumiem apstiprināts padomes nolikums. Padomes priekšsēdētājs ir ministrijas iecelta atbildīgā amatpersona un padomes sastāvu veido Latvijas Akadēmiskā tīkla koplietošanas infrastruktūras lietotāju pārstāvji, nodrošinot 25 procentu balsu Latvijas Universitātei, 25 procentu balsu Rīgas Tehniskajai universitātei, 25 procentu balsu valsts zinātniskajiem institūtiem un 25 procentu balsu citām zinātniskajām institūcijām. Padomes priekšsēdētājam padomē nav balss tiesību. Lēmumus padome pieņem ar balsu vairākumu un ministrijai ir veto tiesības. Latvijas Akadēmiskā tīkla lietotāju nominētos pārstāvjus dalībai padomē apstiprina ar izglītības un zinātnes ministra rīkojumu. Ievērojot minēto, Latvijas dalība GEANT tīkla asociācijā un GEANT tīkla konsorcijā ministrijas personā ir nepieciešama, lai nodrošinātu Latvijas pārstāvību GEANT tīklā un nodrošinātu Latvijas Akadēmiskā tīkla efektīvu funkcionēšanu, iekļaujoties GEANT tīklā. Nav iespējama Latvijas dalība GEANT tīkla konsorcijā un GEANT tīkla projektos bez Latvijas dalības GEANT tīkla asociācijā. **GEANT tīkla pieslēguma uzturēšanas un apkalpošanas maksas pakalpojumu cenrādis**Līdz šim GEANT tīkla pieslēguma uzturēšanas un apkalpošanas maksas pakalpojumu institūts sniedza, izmantojot Latvijas Universitātes apstiprinātu cenrādi. Institūts GEANT tīkla lietotājiem jeb klientiem, kuri izmantoja GEANT tīkla datu pārraides kanālu, maksu par GEANT tīkla nodrošināšanu un datu pārraides kanāla izmantošanu aprēķināja pēc katra klienta (institūcijas) izvēlētā datu pārraides kanāla ātruma no institūta līdz klienta (institūcijas) adresei, GEANT tīkla ātruma un Latvijas datu plūsmas ātruma. Vidējais datu pārraides kanāla ātrums no institūta līdz klienta adresei izvēlēts robežās no 1 Mb/s – 100 Mb/s. Lielākie klienti ir Latvijas Nacionālā bibliotēka, Latvijas Zinātņu akadēmija, Latvijas Mākslas akadēmija, Latvijas Lauksaimniecības universitāte, Latvijas Universitāte, Rīgas Tehniskā universitāte, Transporta un sakaru institūts, Informācijas sistēmu augstskola, Rīgas Juridiskā augstskola.Ministrija vērš uzmanību, ka Latvijas Universitāte ir apstiprinājusi institūta GEANT tīkla pieslēguma uzturēšanas un apkalpošanas maksas pakalpojumu cenrādi, taču cenrāža apstiprināšana par pakalpojumiem, kurus pamatā līdzfinansē valsts, ir valsts deleģēta funkcija. Ministrija ierosina, ka no 2015.gada 31.augusta pēc Latvijas Akadēmiskā tīkla uzraudzības padomes izveides viena no padomes kompetencēm ir apstiprināt cenrādi par GEANT tīkla Latvijā uzturēšanu un apkalpošanu. Latvijas Universitāte vēstulē ministrijai ir norādījusi, ka lai nodrošinātu GN4 projekta darbību Latvijā, tai skaitā nodrošinātu GEANT tīkla pieslēgumu Latvijas zinātniskām, izglītības, kultūras, mākslas iestādēm un komersantiem, saimnieciskās darbības veicējiem, biedrībām un nodibinājumiem no 2015.gada 1.maija, ir nepieciešami papildu finanšu līdzekļi. Latvijas Universitāte neformāli ir informējusi ministriju par nepieciešamajām izmaksām no 2015.gada 1.maija līdz 2015.gada 31.decembrim. Ministrija nepieciešamo finansējumu nodrošinās no ministrijas budžeta apakšprogrammas 05.02.00 “Zinātnes bāzes finansējums” no līdzekļiem pievienotās vērtības nodokļa maksājumu līdzfinansēšanai zinātnisko institūciju Eiropas Savienības pamatprogrammu projektos, piešķirtā finansējuma ietvaros. Jautājums par finansējumu Latvijas Universitātei, kā GEANT tīkla nodrošinātājai Latvijā no 2016.gada, ir skatāms Akadēmiskā tīkla uzraudzības padomē (tiks izveidota līdz 2015.gada septembrim), kontekstā ar Latvijas akadēmiskā pamattīkla uzturēšanu un darbības nodrošināšanu, budžeta apakšprogrammas 05.02.00 “Zinātnes bāzes finansējums” piešķirtā finansējuma ietvaros.**GEANT tīkla lietotāji Latvijā**Saskaņā ar institūta 2015.gada 17.februārī sniegto informāciju, piekļuve GEANT tīkla pieslēgumam ir nodrošināta 27 Latvijas institūcijām. Tās ir gan valsts, gan privāto personu dibinātas izglītības, kultūras un zinātnes pētniecības iestādes (rīkojuma projekta 2.pielikums). Vienlaikus Latvijas Universitāte nodrošina GEANT pieslēgumu vēl 8 institūcijām.GN4 projekts un turpmākie GEANT tīkla projekti nodrošina pieslēgumu GEANT tīklam Latvijas zinātniskām, izglītības, kultūras, mākslas iestādēm un komersantiem, saimnieciskās darbības veicējiem, biedrībām un nodibinājumiem, kas nav ministrijas padotības iestādes, bet apvieno pašvaldību institūcijas, privātpersonu dibinātas iestādes, Kultūras ministrijas, Veselības ministrijas, Vides aizsardzības un reģionālās attīstības ministrijas un Zemkopības ministrijas padotībā esošas institūcijas, tajā skaitā Latvijas Nacionālo bibliotēku. Ministrija uzskata, ka Latvijas dalība GN4 projektā, kā arī dalības maksa GEANT tīkla asociācijā būtu jāsedz no Finanšu ministrijas 74.resora "Gadskārtējā valsts budžeta izpildes procesā pārdalāmais finansējums" 80.00.00 programmā plānotajiem līdzekļiem Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai, attiecīgi palielinot finansējuma apjomu ministrijas valsts budžetā kārtējam gadam apakšprogrammā 70.06.00 "Dalība Eiropas Savienības pētniecības un tehnoloģiju attīstības programmās" (turpmāk - apakšprogrammā 70.06.00). Pieejamais finansējums apakšprogrammā 70.06.00. 2015.gadam jau ir saplānots 100% apmērā, savukārt nākamajos gados jāparedz divu apjomīgu zinātnisko projektu līdzfinansēšana[[6]](#footnote-6). Valsts budžeta 2015.gadam 70.06.00 apakšprogrammas finansējums ir 1 422 872 EUR. Norādītajā tabulā ir apkopota informāciju par 7.Ietvara programmas projektiem, par kuriem 2014.un 2013.gadā ir noslēgti līgumi un kuri turpinās 2015.gadā, par līdzfinansējuma piešķiršanu par uzsāktajiem ARTEMIS kopuzņēmuma atbalstītajiem projektiem, EUROSTARS un BONUS programmas ietvaros atbalstītajiem projektiem un ERA-NET un ERA-NET Plus ietvaros atbalstītajiem pētījumu projektiem:

|  |  |  |  |  |
| --- | --- | --- | --- | --- |
| Nr. | Eiropas Savienības pētniecības un inovācijas politikas instruments | 70.06.00 apakšprogrammas finansējums, % no kopējā | 70.06.00 apakšprogrammas finansējums, EUR | Atbalstāmie projekti |
| 1. | Līdzfinansējums FP7 un H2020 programmas projektiem, t.sk. EURATOM un ERA-NET un ERA-NET Plus ietvaros atbalstītiem pētniecības projektiem  | 62% | 882 181 | Uzsāktie 7.IP projekti, pirmie H2020 projekti, ERA-NET projektu (Biophotonics+, M-ERA.Net, TRANSCAN, ICT-Agri, BBI, ERA.Net RUS Plus, RURAGRI, EuroNanoMed, Wood-WisdomNet2) ietvaros atbalstītie pētniecības projekti. GEANT (GN3plus projektam līdz 2015.gada 30.aprīlim un GEANT World Service Commodity internetam līdz 2015.gada 31.decembrim )  |
| 2. | BONUS programma  | 10% | 142 287 | INSPIRE un GeoWatch projekti, avanss diviem BONUS 2014.gada konkursa projektiem |
| 3.  | EUREKA un EUROSTARS programmas projekti  | 8% | 113 830 | SAFE projekts + avanss EUROSTARS2 projektam |
| 4. | Kopējās tehnoloģiju ierosmes ARTEMIS projekti  | 18% | 256 117 | nSAFECER, Arrowhead, DEWI un R5-COP, avanss ECSEL projektam |
| 5. | Atbalsts COST programmas aktivitātēm COST akciju ietvaros  | 2% | 28 457 | atbalsts 10 – 14 akcijām |
|  | Kopā | 100 % | 1 422 872 |  |

Ņemot vērā iepriekš minēto informāciju nav iespējama Latvijas dalība maksas segšana GN4 projektā, kā arī dalības maksa GEANT tīkla asociācijā no 70.06.00 apakšprogrammas.  |
| 3. | Projekta izstrādē iesaistītās institūcijas | Rīkojuma projektu izstrādāja ministrija.  |
| 4. | Cita informācija | Rīkojuma projekts attiecas uz Augstākās izglītības un zinātnes politiku. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2015** | Turpmākie trīs gadi (*euro*) |
| **2016** | **2017** | **2018** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar budžetu kārtējam gadam | izmaiņas, salīdzinot ar kārtējo gadu | izmaiņas, salīdzinot ar kārtējo gadu | izmaiņas, salīdzinot ar kārtējo gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 1 422 872 | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 1 422 872 | **0** | **0** | **0** | **0** |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | 1 422 872 | 103 634 | 152 530 | 152 530 | 152 530 |
| 2.1. valsts pamatbudžets | 1 422 872 | 103 634 | 152 530 | 152 530 | 152 530 |
| 2.2. valsts speciālais budžets |  |  |  |  |  |
| 2.3. pašvaldību budžets  |  |  |  |  |  |
| 3. Finansiālā ietekme: | **0** | **-** 103 634 | - 152 530 | - 152 530 | - 152 530 |
| 3.1. valsts pamatbudžets | *0* | - 103 634 | - 152 530 | - 152 530 | - 152 530 |
| 3.2. speciālais budžets |  |  |  |  |  |
| 3.3. pašvaldību budžets  |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  103 634 | 152 530 | 152 530 | 152 530 |
|  |  |  |  |
|  |  |  |  |
| 5. Precizēta finansiālā ietekme: | X | **0** | **0** | **0** | **0** |
| 5.1. valsts pamatbudžets | *0* | *0* | *0* | *0* |
| 5.2. speciālais budžets |  |  |  |  |
| 5.3. pašvaldību budžets  |  |  |  |  |
| 6. Detalizēts ieņēmumu un izdevumu aprēķins (ja nepie­ciešams, detalizētu ieņēmumu un izdevumu aprēķinu var pie­vienot anotācijas pielikumā): | Ievērojot 2014.gada 7.oktobrī izveidoto GEANT tīkla asociāciju, dalības maksu GEANT tīklā 2015.gadā veido trīs sastāvdaļas:1) dalības maksa GEANT tīkla asociācijā par 2015.gadu ir 5 302 *euro*. Dalības maksa sedz GEANT tīkla asociācijas izdevumus un nodrošina iespēju tās biedriem piedalīties GEANT tīkla asociācijas Ģenerālās asamblejas sanāksmēs. Dalības maksa GEANT tīkla asociācijā turpmākajos gados nav vēl noteikta, bet indikatīvi paredzams, ka tā nepārsniegs 2015.gada maksu. Nav iespējama dalība GEANT tīklā neiesaistoties GEANT tīkla asociācijā;2) dalības maksa GN4 projektā par 2015.gadu (no 2015.gada 1.maija līdz 2015.gada 31.decembrim), kas vienlaikus nodrošina pieslēgumu GEANT tīklam, ir 98 332 *euro* apmērā (t.sk. PVN 26 474[[7]](#footnote-7) *euro*). Saskaņā ar GEANT tīkla amatpersonu sniegto informāciju 2015.gadā mēneša maksa Latvijai GN4 projektā pirms Eiropas Komisijas subsīdijas par GEANT tīkla uzturēšanu ir 15 758 *euro*, Latvijas līdzfinansējums veidojas 57% no iepriekšminētās summas, kas sastāda 8 982,25 *euro*, neieskaitot PVN. Paredzams, ka arī nākamajos gados dalības maksa GN4 projektā nepārsniegs 8 982,25 *euro* mēnesī jeb 107 787 *euro* gadā, bez PVN. Eiropas Komisija sedz 43 procentus no GEANT tīkla uzturēšanas izmaksām, bet atlikušos 57 procentus līdzfinansē GEANT tīkla pieslēguma dalībvalstis. GEANT tīkla pārvalde vienojas par veidu, kā sadalīt GEANT tīkla veidošanas un uzturēšanas izmaksas GEANT tīkla biedru starpā. Izmaksu sadalījuma modelis (*cost-sharing model*) veidots tā, lai valstis varētu piedalīties GEANT tīklā, kā arī lai mazinātu digitālo plaisu un nodrošinātu taisnīgumu, ņemot vērā dažādos lokālos, tajā skaitā ekonomiskos, apstākļus. Dalības maksu GN4 projektā GEANT tīkla konsorcijs nosaka katru gadu no jauna nākamajam kalendārajam gadam, nosūtot reizi ceturksnī rēķinu par nākamo ceturksni;3) maksa par GEANT DWS internetu, kas laika posmā no 2015.gada 1.maija līdz 2015.gada 31.decembrim sastāda 5 760 *euro* (t.sk. PVN 1 209,6 *euro*). Mēneša maksa par Latvijas izvēlēto GEANT DWS interneta apjomu 600 Mbps sastāda 720 *euro*, neieskaitot PVN. Ņemot vērā Latvijas Akadēmiskā tīkla darbības uzsākšanu no 2015.gada 31.augusta, tās sadarbības partneriem (rīkojuma projekta 1.pielikums) tiks nodrošināta koplietošanas piekļuve internetam, kas nozīmē, ka no 2015.gada 31.augusta GEANT DWS internets nebūs nepieciešams Latvijas Akadēmiskā tīkla sadarbības partneriem. Vienlaikus izvērtējams ir jautājums par GEANT DWS interneta nodrošināšanu līdz 2015.gada beigām tām institūcijām, kuras to šobrīd izmanto, bet nav Akadēmiskā tīkla sadarbības partneri.Paredzams, ka nākotnē dalības maksa GEANT tīkla asociācijā un GEANT tīkla projektos tiks apvienota vienā maksājumā. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija |  Izglītības un zinātnes ministrijai, pamatojoties uz Ministru kabineta 2010.gada 18.maija noteikumiem Nr.464 "Noteikumi par 74.resora "Gadskārtējā valsts budžeta izpildes procesā pārdalāmais finansējums" 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai", sagatavos un iesniegs Finanšu ministrijā pieprasījumu par nepieciešamo finansējumu – 2015.gadā 103 634 *euro* (tajā skaitā PVN 26 474 *euro*) (par laika periodu no 2015.gada 1.maija līdz 2015.gada 31.decembrim), 2016.gadā un pārējos gados līdz projekta beigām 2022.gadā – katru gadu 152 530 *euro* (tajā skaitā PVN 41 602 *euro*), lai nodrošinātu pieslēgumu GEANT tīklam un Latvijas dalības maksu GEANT tīkla asociācijā.Minētais finansējums 2016.gadā un pārējos gados ir indikatīvs.  |

*Anotācijas II, IV, V, VI un VII sadaļa – Rīkojuma projekts šīs jomas neskar.*

Izglītības un zinātnes ministres vietā –

Zemkopības ministrs J.Dūklavs

Vizē:

Valsts sekretāra vietniece –

Izglītības departamenta direktore,

valsts sekretāra pienākumu izpildītāja E.Papule

13.03.2015. 11:42

2971

Karolis, 67047996

kaspars.karolis@izm.gov.lv

1. GEANT tīkls ir informējis ministriju, ka iepriekšējais GEANT tīkla projekts GN3+ tiek pagarināts par vienu mēnesi, līdz ar to dalības maksu par GEANT tīkla pieslēgumu un GEANT DWS internetu par 2015.gada aprīļa mēnesi ministrija segs no saviem finanšu līdzekļiem. [↑](#footnote-ref-1)
2. GEANT tīkla asociācijas noteikumi - http://www.geant.org/about/Documents/GA(14)025b-final-Articles-eng.pdf [↑](#footnote-ref-2)
3. Kompānija nodrošina GEANT sasaisti ar citiem starptautiskajiem akadēmiskajiem tīkliem, uzturot Dante World Service (DWS) pieslēgumu. DANTE (*Delivery of Advanced Network Technology to Europe*) – bezpeļņas sabiedrība ar ierobežotu atbildību, kas plāno, veido un pārvalda attīstītus sakaru tīklus (datu komunikāciju infrastruktūru) zinātnes un izglītības vajadzībām. Tās īpašnieks ir 43 valstu NREN-i (*National Research and Education Networks).* [↑](#footnote-ref-3)
4. TERENA (*Trans-European Research and Education Networking Association*) ir galvenā datortīklu un interneta attīstības asociācija Eiropā. [↑](#footnote-ref-4)
5. Pielikumā Nr.3 pievienots konsorcija līguma projekts [↑](#footnote-ref-5)
6. 1. ENABLE projekts. ENABLE ir IMI (Inovative Medicines Inititiative) 2 tehnoloģiju ierosmes atbalstīts projekts, kuru ievieš Organiskās Sintēzes institūts (turpmāk – OSI), kura veicamo darbu izmaksas ir 8,083 miljoni *euro*, no tiem IMI finansējums – 6,065 miljoni *euro*. Nepieciešamais nacionālais līdzfinansējums OSI darbu veikšanai ir 2,018 miljoni *euro* sešu gadu laikā no 2014.gada 1.februāra līdz 2020.gada 31.janvārim. Projekta ENABLE mērķis ir izstrādāt jaunas antibiotikas pret Gram-negatīviem patogēniem mikroorganismiem.

2. Dalība Eiropas pētniecības infrastruktūrā Eiropas Sociālais pētījums (European Social Survey) ESS, kas ir uz akadēmiskiem standartiem balstīts starptautisks salīdzinošs socioloģisks pētījums, kas izveidots ar mērķi iezīmēt un izskaidrot vairāk nekā 30 Eiropas valstu iedzīvotāju attieksmes un vērtības. 2012.gadā Saeimā apstiprinātajā Latvijas Nacionālās attīstības plānā 2020 (NAP) ir iekļauta atsauce uz ESS kā NAP izpildes un politiku monitoringu galveno datu avotu. ESS ERIC ir izveidots un Eiropas Komisijā apstiprināts 2013.gada 22.novembrī. Latvija ir noslēgusi vienošanos par pievienošanos ESS ERIC viesdalībnieka statusā (Guest Country) 2014.gada nogalē, tādejādi nodrošinot iespēju iesaistīties Eiropas līmenī pēc vienotas metodikas īstenotos sociālajos pētījumos. Šim mērķim turpmākajos gados ir nepieciešami finanšu resursi: dalības maksa ESS ERIC – 60 000 EUR un pētījumu veikšanai finansējums ~120 000 EUR. [↑](#footnote-ref-6)
7. PVN tiek rēķināts no 126 066,6 *euro*, kas ir Latvijas dalības maksa GN4 projektā, neatņemot Eiropas Komisijas subsīdiju 43% apmērā. PVN tiek aprēķināts atbilstoši Pievienotās vērtības nodokļa likuma noteikumiem – atbilstoši šī likuma 3.panta sestajai daļai, 19.panta 1.punkta pirmajai un otrai daļai, 84.pantam, 88.panta pirmajai daļai, 122.panta pirmajai daļai.

PVN tiek aprēķināts par visu pakalpojuma summu, ne tikai par Latvijas apmaksājamo pakalpojuma daļu un pirms tiek atņemts Eiropas Komisijas līdzfinansējums un citas atlaides. [↑](#footnote-ref-7)